Elever i de små klasser bliver dårligere læsere, når papir og bøger erstattes af iPads og læringsplatforme. Det er en af konklusionerne i ePirls, der er den første store internationale undersøgelse af, hvordan skolebørn påvirkes af at læse digitalt.

Undersøgelsen, der tirsdag præsenteres på Aarhus Universitet, slår fast, at danske elever i 4. klasse generelt læser mindre, nyder læsningen mindre og har dårligere tekstforståelse, end de havde i 2011. Undersøgelsen kæder udviklingen sammen med, at børnene i højere grad læser på skærm frem for på papir i skolen og hjemme.

»Det tager tid at blive en dygtig læser. Man skal øve sig, og man skal gøre det sammenhængende i længere tid. Derfor er der god grund til at tage det alvorligt, når børn læser mindre, nyder læsning mindre og får sværere ved det, i takt med at de i stigende grad dropper papiret«, siger lektor emeritus ved Aarhus Universitet Jan Mejding, der står bag den danske del af ePirls-undersøgelsen.

Undersøgelsen af danske elevers læsefærdigheder har målt 2.506 elevers læsekompetencer i 4. klasse.

Den viser, at antallet af elever, der læser mindre end 30 minutter om dagen uden for skolen, er steget fra 50 procent i 2011 til 60 procent i 2016, ligesom antallet af elever, der siger, at de nyder at læse, er faldende, fra 44 procent i 2011 til 36 procent i 2016. Desuden ser man et fald i antallet af elever, der siger, at de har nemt ved at læse, fra 62 procent i 2011 til 59,5 procent i 2016, samtidig med at stadig flere elever fravælger at læse på papir.

Læsning og tekstforståelse er en fuldstændig grundlæggende færdighed for også at kunne de andre fag. Det er derfor ret uheldigt, at den måde, man læser på skærm på, reducerer kvaliteten Jeppe Bundsgaard, professor





Han fremhæver to årsager til, at digitale medier kan påvirke børns læsekompetencer negativt. Den første er, at eleverne, hvis der er forbindelse til internettet, ofte bliver afbrudt af pop-op-vinduer og annoncer, der afleder opmærksomheden fra teksten. Den anden årsag er, at eleverne mister fornemmelsen for det materiale, de fysisk sidder med, når bogen er udskiftet med en iPad.

Jeppe Bundsgaard, der er professor på Danmarks Pædagogiske Universitet, siger, at den nye undersøgelse bør tages alvorligt.

»Det er omkring 4. klasse, man går fra at lære at læse til at lære igennem at læse. Læsning og tekstforståelse er en fuldstændig grundlæggende færdighed for også at kunne de andre fag. Det er derfor ret uheldigt, at den måde, man læser på skærm på, reducerer kvaliteten«, siger han.

Samtidig siger både han og Mejding, at man ikke skal være bange for at lære eleverne at håndtere computeres mange muligheder, så længe man ikke i samme ombæring dropper papiret.

»Ligesom tekstforståelse er vigtigt for læring, er det også ekstremt afgørende at kunne begå sig digitalt. Og det viser undersøgelsen, at danske børn er gode til. Så det er ikke kun negativt. Men derfor er det alligevel vigtigt, at papiret ikke forsvinder, da det ser ud til, at det er vigtigt for læsningen generelt«, siger Jeppe Bundsgaard.

Forskelligt fra skole til skole

Der er stor forskel fra kommune til kommune og fra skole til skole på, i hvilket omfang eksempelvis iPads bruges i undervisningen.

Inge Madsen er bibliotekar på Gasværksvejen Skoles pædagogiske læringscenter i København, og hun genkender billedet fra undersøgelsen.